এখন এই গল্পটাই পালটে দিতে চাইছে আরএসএস। মহাবলি হিরো, আর বামনরূপী বিষ্ণু ভিলেন, তা-ও কি হয় নাকি? তারা কেরলের মানুষকে বোঝাতে চায়, মহাবলি আদৌ কোনও রাজা নন, তিনি একজন অসুর, অসুর কী করে হিরো হবে ? আরএসএস তাদের মুখপত্রে প্রকাশিত এক নিবন্ধে কেরলবাসীদের বোঝানোর চেষ্টা করেছে, ওনামের পিছনে যে গল্পকথা চালু আছে তার সঙ্গে পুরাণের কোনো সম্পর্ক নেই। ওনাম উৎসব নাকি বিষ্ণুর জন্মদিন উপলক্ষে পালন করা হয়। নিবন্ধে বলা হয়েছে, হিন্দু ধর্মের জনপ্রিয় চরিত্রগুলোকে কলঙ্কিত করার জন্য মহাবলিকে নিয়ে এই গল্প ফাঁদা হয়েছে। নিবন্ধের লেখিকা কে পি শশীকলা, যিনি হিন্দু ঐক্য বেদী নামে একটি গোষ্ঠীর প্রেসিডেন্ট। তিনি লিখেছেন, বামন ছিলেন এক জন স্বাধীনতাসংগ্রামী, যিনি সাম্রাজ্যবাদী মহাবলির হাত থেকে রাজ্যকে মুক্ত করেছিলেন।